钦定古今图书集成/明伦汇编/氏族典/第083卷 > 《廖用贤尚友录》 > 胡威
## 钦定古今图书集成/明伦汇编/氏族典/第083卷 > 《廖用贤尚友录》 > 胡威

按《晋书胡威传》：“威字伯武，一名貔，淮南寿春人。父质，
仕魏至荆州刺史。威早厉志尚。质之为荆州也，威自
京都定省，家贫无车马，僮仆自驱驴单行，每至客舍，
躬放驴取樵炊。”食毕，复随侣进道，于是名誉著闻。
拜侍御史，历南乡侯、安丰太守，迁徐州刺史。勤于政
术，风化大行。后入朝，武帝语及平生，因谓威曰：“卿孰
与父清？”对曰：“臣不如也。”帝曰：“卿父以何为胜耶？”对曰：
“臣父清恐人知，臣清恐人不知，是臣不及远也。”帝以
威言直而婉，谦而顺，累迁监豫州诸军事、右将军、豫
州刺史。入为尚书，加奉车都尉，拜前将军、监青州诸
军事、青州刺史，以功封平春侯。太康元年，卒于位。追
赠使持节、都督青州诸军事、镇东将军，谥曰烈。